ก้าวต่อไปของ MAX ลุยโรงไฟฟ้าขยะเต็มสูบ! เล็งขยายเพิ่มเป็น 100MW
MAX เดินหน้าลุยธุรกิจพลังงาน ปิดดีลร่วมทุนโรงไฟฟ้าขยะ ราชบุรี - EEP 9.9 เมกะวัตต์ พร้อมส่งไฟฟ้าสิ้นปีนี้ เล็งขยายเพิ่มถึง 100 เมกะวัตต์
29 ก.ค. 2559

นายอิทธิชัย อรุณศรีแสงไชย ประธานเจ้าหน้าที่บริหาร บริษัท แมกซ์ เมทัล คอร์ปอเรชั่น จำกัด (มาหาชน) หรือ MAX เปิดเผยว่า บริษัทมีแผนที่จะขยายโครงการพลังงาน และโครงการพลังงานไฟฟ้าจากขยะอย่างต่อเนื่อง เพราะมีขยะถึง 10 ล้านตัน โดยวางแผนที่จะก่อสร้างเพิ่มถึง 100 เมกะวัตต์ ซึ่งจะได้รับผลตอบแทนจากการลงทุนทั้งในรูปแบบของรายได้และกระแสเงินสดในระยะเวลาที่รวดเร็วและสม่ำเสมอ  สามารถช่วยส่งเสริมรายได้ของบริษัทให้มั่นคงได้ในอนาคต  และช่วยสร้างผลตอบแทนที่ดีให้แก่ผู้ถือหุ้นของบริษัทในระยะยาว 
นอกจากนี้ที่ประชุมบอร์ดได้มีมติให้ลงทุนอีก 1 รายการคือให้บริษัทเข้าลงทุนซื้อหุ้น 20.80 ล้านหุ้น คิดเป็นสัดส่วน 80% มูลค่าการลงทุน 260 ล้านบาท ในบริษัท เดอะมาเจสติค ครีก คันทรีคลับ จำกัด (MJC) โดยเป็นการซื้อหุ้นจากบริษัท หัวหินพัฒนา จำกัด ทั้งนี้การลงทุนครั้งนี้เพื่อขยายฐานหรือการเพิ่มขอบเขตในการดำเนินธุรกิจไปสู่ธุรกิจอสังหาริมทรัพย์  ซึ่งสอดคล้องกับนโยบายหลักของบริษัท 
อนึ่งก่อนหน้านี้ ที่ประชุมคณะกรรมการบริษัทได้มีมติอนุมัติการลงทุนเข้าซื้อหุ้นสามัญของบริษัท ราชบุรี-อีอีพี  รีนิวเอเบิ้ล เอนเนอจี้ จำกัด (R-EEP) มูลค่าการลงทุนทั้งสิ้น 190 ล้านบาท โดยเข้าซื้อหุ้นจำนวนหุ้นทั้งสิ้น 10 ล้านหุ้น มูลค่าที่ตราไว้หุ้นละ 10.00 บาท คิดเป็นสัดส่วน 20% ของทุนจดทะเบียนที่ชำระแล้วของ R-EEP ในราคาหุ้นละ 19.00 บาท โดยเป็นการซื้อจากบริษัท เอบีพี ไฮเพาเวอร์ จำกัด
สำหรับประโยชน์ที่บริษัทคาดว่าจะได้รับผลตอบแทนจากการเข้าถือหุ้นในสัดส่วน 20% ของ R-EEP ซึ่งเป็นผู้ผลิตไฟฟ้าขนาดเล็กจากเชื้อเพลิงขยะ กำลังการผลิตสูงสุด 9.9 เมกะวัตต์ ตั้งอยู่ที่ ต.แพรกษาใหม่ อ.เมือง จ.สมุทรปราการ และได้รับสัญญาขายไฟฟ้าให้แก่การไฟฟ้านครหลวง (กฟน.) แล้วขนาด  8.0  เมกะวัตต์  ปัจจุบันการก่อสร้างใกล้แล้วเสร็จ คาดว่าจะสามารถเริ่มขายไฟฟ้าเชิงพาณิชย์ (COD) ได้ภายในเดือนธันวาคม 2559 นี้
 